Ίρια Αργολίδας

Τα Ίρια είναι πεδινό χωριό της Αργολίδας, στις ακτές του Αργολικού κόλπου, ανάμεσα στον κόλπο Τολού και Όρμο Βουρλιά, σε υψόμετρο 20 μέτρα ενώ απέχουν 22 χιλιόμετρα νότια του Ναυπλίου. Διοικητικά ανήκουν στον Δήμο Ασίνης και ο πληθυσμός τους σύμφωνα με την απογραφή του 2021 είναι 523 κάτοικοι.«ΦΕΚ αποτελεσμάτων ΜΟΝΙΜΟΥ πληθυσμού 2021», σελ. 21889 (σελ. 307 του pdf) Στα Ίρια ανήκουν και οι οικισμοί Τσαπραλαίικα, και Κατσιγιαναίικα. Κοντά στα Ίρια βρίσκεται το χωριό Κάντια Αργολίδας καθώς και άλλα χωριά.
μικρογραφία|Αγκινάρα Ιρίων
Η περιοχή των Ιρίων είναι κυρίως αγροτική καθώς περιβάλλεται από μεγάλη πεδινή έκταση με κυριότερο προϊόν της που είναι η αγκινάρα. Η αγκινάρα είναι το κύριο προϊόν καλλιέργειας των κατοίκων. 

 Τοπικές εκδηλώσεις 
Στην περιοχή των Ιρίων καλλιεργείται η αγκινάρα Ιρίων. Η Αγκινάρα Ιρίων στις 14 Νοεμβρίου του 2018 καταχωρήθηκε ως προστατευόμενη γεωγραφική ένδειξη (Π.Γ.Ε.) που χαρακτηρίζεται από μεγάλη πρωιμότητα και ξεχωρίζει για την γευστικότητα  και τη γλυκύτητα της. Η αγκινάρα Ιρίων είναι ιδιαίτερα γνωστή και κάθε Μάη στα Ίρια γίνεται η γιορτή της αγκινάρας. Μαγειρεύεται με πολλούς διαφορετικούς τρόπους και διατηρείται καθαρισμένη και στην κατάψυξη.  Λόγω της σημασίας του προϊόντος για την τοπική οικονομία, κάθε χρόνο για πάνω από είκοσι χρόνια την περίοδο της άνοιξης  πραγματοποιούνται οι εορταστικές αυτές εκδηλώσεις, του φεστιβάλ αγκινάρας. Στη γιορτή της αγκινάρας αναδεικνύεται και προβάλλεται η διατροφική αξία και οι φαρμακευτικές ιδιότητές της. Πρόκειται για γιορτή που περιλαμβάνει χορούς και πολιτιστικές εκδηλώσεις αλλά και παρουσιάσεις συνταγών βασισμένων στην αγκινάρα.Περιμένοντας την αγκιναρογιορτή

Τα Ίρια γνωρίζουν και τουριστική ανάπτυξη εκμεταλλευόμενα την παραλία που διαθέτουν και την μικρή απόσταση που τα χωρίζει από σημαντικούς τουριστικούς προορισμούς όπως το Ναύπλιο και η Επίδαυρος.

 Παραλία 
Η παραλία των Ιρίων είναι μήκους 3,5 χιλιομέτρων και μέσου πλάτους 10 μέτρων. Ο προσανατολισμός της είναι νοτιοδυτικός. Στα όρια της ακτής εμφανίζεται σποραδική βλάστηση, καθώς και αλμυρίκια και καλαμιώνες. Στο νότιο τμήμα της παραλίας υπάρχει τοιχίο.

Η ευρύτερη περιοχή αποτελεί το δέλτα του ρέματος Ραδούς και επί της ακτής παρατηρούνται εκβολές ρεμάτων. Είναι κατάλληλη για οικογένειες, με ψιλό και χονδρό πετραδάκι ανάμεικτο με άμμο, ενώ ο βυθός είναι αμμώδης με μερικά πετρώδη σημεία. Η παραλία είναι οργανωμένη σε ελάχιστα σημεία με ξαπλώστρες, ομπρέλες, ντους, καφέ-μπαρ, εστιατόρια και πάρκινγκ. Αναγνωρίστηκε ως ακτή κολύμβησης το 1995.

Επί του παραλιακού δρόμου βρίσκεται και το Δημόσιο Νηπιαγωγείο Παραλίας Ιρίων. Πρόκειται για ένα κτίριο χτισμένο τη δεκαετία του 1960 εντός ενός μεγάλου δεντροφυτεμένου οικοπέδου, περιφραγμένου με χαμηλό τοιχίο και συρματόπλεγμα. Στο Νηπιαγωγείο φοιτούν κάθε χρόνο μαθητές και μαθήτριες των Ιρίων αλλά και γειτονικών οικισμών.

 Ιστορία 
Ο Γάλλος περιηγητής Φρανσουά Πουκεβίλ τα αναφέρει ως Iri στο «Ταξίδι στην Ελλάδα» (Voyage dans la Grece, V-234) να υπάγονται διοικητικά στην Επαρχία Ναυπλίου (Nauplie) με συνολικό πληθυσμό: 50. Στην Εκστρατεία του Μοριά καταγράφονται με την ονομασία Iri να υπάγονται στην Επαρχία Ναυπλίου (Nauplie) με συνολικό πληθυσμό: 123. Στο Αρχείο Ιωάννου Καποδίστρια αναφέρεται ως Ίρι στην Επαρχία Ναυπλίου με συνολικό πληθυσμό: 123.

 Πληθυσμός 
Τα Ίρια είχαν μεγάλη πληθυσμιακή αύξηση από το 1879 μέχρι και το 1961 και έκτοτε ο πληθυσμός τους έχει σταθεροποιηθεί. 
μικρογραφία|Λιμάνι Ιρίων Αργολίδας

Παραπομπές

Εξωτερικοί σύνδεσμοι 
 Δήμος Ασίνης, οι οικισμοί του δήμου
Παραλία Ιρίων

Κατηγορία:Χωριά της περιφερειακής ενότητας Αργολίδας
Κατηγορία:Δήμος Ναυπλιέων